སློབ་སྐབས་དང་པོའི་སྐབས་སུ་ལོ་ན་༡༧ནས་༢༡བར་གྱི་སློབ་མ་༡༥བསྡུས་པ་དང་།ཁོང་ཚོ་ཚང་མ་དཀར་མཛེས་བོད་རིགས་རང་སྐྱོང་ཁུལ་དང་རྔ་བ་བོད་རིགས་རང་སྐྱོང་ཁུལ་གྱི་ཞིང་འབྲོག་གི་སྤྱི་ཚོགས་ནས་ཡོང་བ་ཞེ་གཅིག་རེད།རྩིས་འཕྲུལ་ཚན་རྩལ་སྡེ་ཁག་གི་སློབ་མ་རྣམས་འཕྲུལ་ལས་ཀྱི་ཐོག་ནས་དགེ་མཚན་ཡོད་པའི་རྐྱེན་གྱིས་ཁོང་ཚོའི་ཁྲོད་ནས་འདེམས་རྒྱུ་ཐག་གིས་བཅད་ཅིང་།སྦྱོང་བརྡར་འཛིན་གྲྭ་ཚང་མ་ཕྱི་དྲོ་ཁོང་ཚོའི་རྒྱུན་ལྡན་གྱི་འཛིན་གྲྭ་རྣམས་གྲོལ་རྗེས་སུ།སློབ་གྲྭའི་རྩིས་འཕྲུལ་སློབ་ཁང་གཙོ་བོའི་ནང་དུ་ཚོགས་པ་རེད།སློབ་མ་ཚོར་ཐོག་མར་གྲངས་འཕྲུལ་པར་ཆས་དང་བརྙན་ལེན་པར་ཆས་ལྟ་བུའི་ཡོ་བྱད་ངོ་སྤྲོད་བྱས།རབ་གསལ་ཚོགས་པའི་ལས་བྱེད་པ་ཚོས་ཡོ་བྱད་འདི་དག་གི་གཞི་རྩའི་གྲུབ་ཆ་ངོ་སྤྲོད་བྱས་རྗེས།སློབ་མ་ཚོར་ཡོ་ཆས་དེ་དག་ལ་ཐུག་རེག་བྱེད་པའི་དུས་ཚོད་རིང་བོ་སྤྲད།ལག་ལེན་གྱི་ཐོག་ནས་སྦྱོང་བརྡར་བྱེད་པ་ནི་འཛིན་གྲྭ་འདིའི་ཁྲིད་ཐབས་གཙོ་བོ་ཡིན།སློབ་མ་ཚོ་ལ།འདྲ་པར་དང་བརྙན་བསྡུས་འགའ་རེ་གཞན་པ་ཚོ་ལས་ཅིའི་ཕྱིར་ནུས་པ་ཆེ་བ་ཡིན་ནམ།གང་གི་ཐད་ནས་དེ་ཚོ་གཞན་ལས་ནུས་པ་ཆེའམ།གང་གི་ཐད་དེ་ཚོ་ད་རུང་ཡར་རྒྱས་སུ་གཏོང་དགོས་སམ།སོགས་ཀྱི་དྲི་བ་མུ་ནས་མུ་མཐུད་དེ་བཏོན།སློབ་མ་རྣམས་ལ་པར་ཆས་དང་གློག་བརྙན་གྱི་ངོས་དང་ཟུར།དེ་བཞིན་འོད་དང་སྒྲའི་གལ་ཆེན་རང་བཞིན་བཅས་ཁྲིད་སྟོན་བྱས།